ประชาชนจิตอาสากว่า 5,800 คน ระดมกำลังสามัคคีร่วมกิจกรรม Big Cleaning บริเวณพื้นที่จัดงานและพื้นที่ใกล้เคียงงานพระราชพิธีบรมราชาภิเษก
สมเด็จพระเจ้าอยู่หัวมหาวชิราลงกรณ บดินทรเทพยวรางกูร ทรงมีพระมหากรุณาธิคุณโปรดเกล้าฯ ให้หน่วยพระราชทาน ร่วมกับประชาชนจิตอาสาพระราชทานตามแนวพระราชดำริ ร่วมปฏิบัติหน้าที่ในโครงการ “เราทำความ ดี ด้วยหัวใจ” โดยระดมพลังความรัก ความสามัคคีทั้งของหน่วยงานในพระองค์ หน่วยงานราชการ ภาคเอกชน ชุมชน และประชาชน ร่วมกิจกรรมBig Cleaning บริเวณพื้นที่จัดงานและพื้นที่ใกล้เคียงงานพระราชพิธีบรมราชาภิเษก เพื่อร่วมกันพัฒนาล้างทำความสะอาดในเส้นทางเสด็จพระราชดำเนินเลียบพระนครโดยขบวนพยุหยาตราทางสถลมารคตลอดเส้นทาง          ด้านนายสุชัย แววครบุรี หนึ่งในประชาชนจิตอาสา เปิดเผยว่า รู้สึกดีใจและภาคภูมิใจเป็นอย่างมากที่ได้เป็นส่วนหนึ่งของจิตอาสาพระราชทานและ ได้มีส่วนร่วมการทำความดีถวายสมเด็จพระเจ้าอยู่หัว        ทั้งนี้หน่วยงานที่เกี่ยวข้อง และประชาชนจิตอาสาจำนวนกว่า 5,800 คน  ได้ร่วมกันพัฒนาทำความสะอาดตามจุดที่ได้รับมอบหมาย โดยล้างทำความสะอาดคูคลองเมืองเดิม คลองหลอดวัดราชบพิธ คลองหลอดวัดราชนัดดา และฉีดน้ำล้างทำความสะอาด ทางเท้า ผิวจราจร ตัดแต่งกิ่งไม้ ทำความสะอาดป้ายจราจร และป้ายรถเมล์ ศาลาที่พักผู้โดยสาร และป้ายต่างๆ ริมถนนในเส้นทางเสด็จพระราชดำเนินเลียบพระนครโดยขบวนพยุหยาตราทางสถลมารค ระยะทาง 7.2 กิโลเมตร ให้มีความสะอาด สวยงาม เป็นระเบียบเรียบร้อย และสมพระเกียรติ